Mehmonlarni korxona tsexlari bilan tanishtirayotgan Sotti Suvonovichning qavatida pildirab yurgan o'rinbosari Halimjon hovliqqancha xo'jalik ishlari mudiri Turdiqulni bir chekkaga tortdi.

- Turdiqul, tezda bir parcha latta top! - dedi tipirchilab.

- Latta?! Qanaqa latta? - dedi Turdiqul peshanasi tirishib.

- Oyoq, e, botinka artadigan latta-da.

- Nimaga kerak bo'lib qoldi?

- Sotti Suvonovichning botinkalariga chang qo'nibdi. Artib qo'ymasa bo'lmaydi. Mehmonlar ayb qilishi mumkin.

- Mehmonlarning oldida noqulay emasmi?

- Nega noqulay bo'larkan?

- Laganbardor ekan, deb o'ylashadi-da.

- Mehmonlarning o'ylashi bilan nima ishim bor!

Turdiqul biroz hovridan tushdi.

- Sotti Suvonovichning o'zlari aytdilarmi?

- Yo'q, o'zlari hali bilmaydilar. Qorinlari oyoqlarining uchini to'sib turibdi.

- O'zlari aytmagan bo'lsalar, sizga nima?

- Bilib qolsalar, menga gap tegishi mumkin.

- Nimaga endi sizga?

- "Men-ku ko'rmabman, sening ko'zing qaerda edi?" deb ko'pchilikning oldida sharmanda qilishlari hech gap emas.

- Demak, latta topish kerak, shundaymi?

- Shunday, Turdiqul, topmasa bo'lmaydi.

Turdiqul cho'ntagidan ro'molchasini olib, Sotti Suvonovich tomon yurdi. Halimjon uning orqasidan yugurdi.

- Qayoqqa, Turdiqul, to'xta!

- Qayoqqa bo'lardi, Sotti Suvonovichning botinkalarini artib qo'yishga-da!

- Men o'zim artaman, ro'molchangni buyoqqa ber!

- Yo'q, o'zim, sizga yarashmaydi.

- Binoyiday yarashadi-da, qani, menga ber-chi!

Turdiqulning birdan fe'li aynidi.

- Ho, obro'ni siz olmoqchimisiz?

Halimjon ham to'nini teskari kiydi.

- Nima, sen mening g'oyamni o'zlashtirmoqchimisan?!

- Yo'q! Lekin dastro'molcha meniki!

- G'oya esa meniki!..

Ish hiqildoqqa borib taqalganda, Sotti Suvonovich mehmonlarning mashinasiga o'tirib qayoqqadir jo'nab qoldi...

\* \* \*

O'rinbosari kirib kelganda, g'isht zavodining direktori Qoshiqov qoshlarini chimirib o'tirgan edi.

- Tinchlikmi, rangizda rang yo'q! - so'radi o'rinbosar.

- Hushyor bo'lib turinglar, bittasi keladi, - dedi Qoshiqov.

- Kim ekan u?

- Bilmayman, devday, asabi chatoq deyishdi. Qo'lidan hamma ish kelarmish... Kelsa, sizga chiqaraman. O'zingiz tinchiting!

O'rinbosar peshonasini tirishtirib chiqib ketdi. Oradan bir soat vaqt o'tdi. Eshik taqillab, so'ng ochildi.

- Meni sizga yuborishdi, - aytilgan kishi kirib keldi.

- Men shoshib turuvdim, o'rinbosarimga uchrashing, - dedi Qoshiqov bahona qilib...

Oradan besh-o'n daqiqa o'tdi. O'rinbosar qo'llarini ishqalagancha Qoshiqovga yaltoqlandi:

- Og'iz ocholmadi, qo'liga bir "g'isht" tutqazib yubordim...

Ertasi kuni yana paydo bo'ldi o'sha nusxa.

- Meni sizga yuborishdi, - dedi mo'lmayib eshik yonida tikka turarkan.

- Men bandman, o'rinbosarimga uchrashing! - Qoshiqovning titrab-qaqshab aytgan gapi shu bo'ldi.

Birozdan so'ng o'rinbosar og'zi qulog'ida kirib keldi:

- Og'iz ochmoqchi edi, yana bitta "g'isht"ni og'ziga urib yubordim, - dedi "ishni qoyil qildim" deganday...

Noma'lum nusxa uchinchi bor kelganda, Qoshiqovning sabri chidamadi.

- Kir, o'tir qani bu yerga! - dedi u nusxaga do'q urib. - Berarkan deb, kelaverasanmi? Qaerda ishlaysan o'zi?

- Hech qaerda ishlamayman.

- Unda nega har kuni kelasan?

- Sizga yuborishgandan keyin kelaman-da.

- Kim yubordi seni?

- Bojangiz, Saidvaqqos aka.

- Nima kerak senga?

- Ish kerak.

- Shu dardingni darrov aytmaysanmi?

- Kelsam bandsiz. O'rinbosaringiz so'rab-surishtirmay pul bergani bergan.

- Nega beryapsan, deb so'ramaysanmi?

- Qaerdan bilay, bu yerda maosh oldindan berilsa kerak, deb o'yladim-da.

- E, o'ylamay ket! Odamni o'takasini yording-ku! Bo'pti, olgan maoshingni halollaysan endi...